Saglasno članu 54 stav 1 tačka 29 Statuta Glavnog grada („Službeni list Crne Gore- Opštinski propisi“, broj 8/19) Skupština Glavnog grada - Podgorice, na śednici održanoj dana 15. maja 2020.godine, razmatrala je Izvještaj o radu Javne ustanove Narodna biblioteka „Radosav Ljumović“ za 2019.godinu i na osnovu člana 124 Poslovnika Skupštine Glavnog grada („Službeni list Crne Gore - Opštinski propisi“, broj 31/19), donijela sljedeće

OCJENE I ZAKLJUČAK

 OCJENE

 Javna ustanova Narodna biblioteka “Radosav Ljumović” Podgorica je tokom 2019.godine realizovala aktivnosti predviđene Programom rada Ustanove.

 Djelujući u okviru dvije oblasti, bibliotečke djelatnosti i kulturno-obrazovne i izdavačke djelatnosti, ostvareni su predviđeni programski zadaci: nabavka bibliotečke građe, savremena obrada i zaštita knjižnih fondova, pomaganje razvoja bibliotečke djelatnosti u glavnom gradu, godišnje manifestacije i programi organizovani u okviru “Tribine”, kao i izdavačka produkcija.

Raznim vidovima nabavke u 2019.godini pribavljeno 5.113 publikacija, od čega 2.880 monografskih i 2.233 brojeva serijskih publikacija. Kupljeno je 2.421 primjerak monografskih i 689 primjeraka periodičnih izdanja, što ukupno čini 2.967 bibliotečkih jedinica. Značajan dio publikacija dobijen je na poklon, ukupno 645 bibliotečkih jedinica.

Matična služba, saglasno svojim zakonskim obavezama, prati i pomaže stručni rad 31 biblioteke na teritoriji glavnog grada (osnovnoškolskih, srednjoškolskih i specijalnih). Pored redovnih kontakata i konsultacija, nakon obilaska dostavljeni su zapisnici sa stručnim primjedbama i sugestijama za unapređenje rada.

Biblioteka je tokom 2019.godine, samostalno ili u saradnji sa drugim institucijama, organizo­vala preko 76 različitih književnih, kulturnih, naučnih, obrazovnih programa, u okviru kojih je priređeno: 8 programa u okviru manifestacije *Podgoričko kulturno ljeto* i 5 programa u okviru manifestacije *DEUS 2019*. Obilježen je Dan rođenja Radosava Ljumovića, Dan Biblioteke, kao i svi važniji datumi koji se odnose na pisanje i kulturu.

Programi *Tribine* rađeni su u suorganizaciji sa drugim institucijama: Centrom za očuvanje i razvoj kulture manjina, Fakultetom za crnogorski jezik i književnost, Savezom udruženja boraca NOR-a i antifašista Crne Gore, OKF Cetinje, Ambasadom Italije u Crnoj Gori, Ambasadom Bugarske u Crnoj Gori.

# U izdavačkoj djelatnosti Biblioteke u 2019.godini akcenat je stavljen na zavičajnost – objavljene su knjige autora Slobodana Boba Čukića *Iz dubina prošlosti Lješanske nahije*, Danila Burzana *Prohujalo sa śeverom,* zbirka poezije crnogorske poetese Dubravke Velašević *Zavođenje borova* i reprint izdanje knjige *Pregled štampe u Crnoj Gori 1834-1934* Dušana Vuksana. U suizdavačkom poduhvatu sa SUBNOR i antifašista Crne Gore štampana je publikaciju *Podgorička čitanka*, autora Huseina Tuzovića. Uz podršku Ministarstva kulture Crne Gore, objavljena je monografija *Radosav Ljumović* i zbornika *Prijatelji Biblioteke* *I*, koji sadrži govore učesnika promocija održanih u okviru istoimenog ciklusa održanog u toku 2018-2019. godine.

Biblioteka sarađuje i sa drugim kulturno-obrazovnim institucijama, državnim organima, nevladinim organizacijama i poznatim stvaraocima. Saradnja se odvijala i sa bibliotekama iz regiona: Beograda, Sarajeva i većim brojem crnogorskih biblioteka (Pljevlja, Herceg Novi, Kotor i dr.); sa IZUM-om Maribor saradnja se odvijala radi unaprjeđenja programa COBISS i stručnog usavršavanja na seminarima i konferencijama.

 \*

 Polazeći od iznijetih ocjena, Skupština Glavnog grada – Podgorice, donosi sljedeći –

ZAKLJUČAK

1. Usvaja se Izvještaj o radu Javne ustanove Narodna biblioteka “Radosav Ljumović” Podgorica za 2019.godinu.

Broj: 02-016/20- 443

Podgorica, 15. maja 2020.godine

 **SKUPŠTINA GLAVNOGA GRADA - PODGORICE**

 **PREDŚEDNIK SKUPŠTINE,**

 **Dr Đorđe SUHIH**